b'\n_START_ARTICLE_\nGustaf Fogelholm\n_START_PARAGRAPH_\nGustaf Fogelholm (22. tammikuuta 1864 Oulu \xe2\x80\x93 26. toukokuuta 1940 Helsinki) oli Nokia-yhti\xc3\xb6n toimitusjohtaja 1895\xe2\x80\x931918._NEWLINE_Fogelholm k\xc3\xa4vi Haminan kadettikoulun, mutta erosi 1886 armeijan palveluksesta luutnanttina vain vuoden kuluttua valmistumisestaan ja siirtyi opiskelemaan insin\xc3\xb6\xc3\xb6riksi. Vuonna 1888 h\xc3\xa4n meni naimisiin Gertrud Idestamin kanssa, jonka is\xc3\xa4 oli tuolloin paperiteollisuuteen keskittyneen Nokia-yhti\xc3\xb6n perustaja ja johtaja Fredrik Idestam. Toimittuaan Nokialla kas\xc3\xb6\xc3\xb6rin\xc3\xa4 ja Suomen Yhdys-Pankissa konttoristina Fogelholm tuli 1892 Ab Walkiakosken is\xc3\xa4nn\xc3\xb6itsij\xc3\xa4ksi. Jo kolme vuotta my\xc3\xb6hemmin h\xc3\xa4n seurasi appeaan Nokian toimitusjohtajana._NEWLINE_Fogelholmin johtajankaudella paperiteollisuus k\xc3\xa4rsi kannattavuusongelmista, mutta Nokian toiminta laajeni huomattavasti. Yhti\xc3\xb6 investoi voimakkaasti voimantuotantoon ja rakennutti 1900-luvun alussa suuret voimalaitokset, joista riitti s\xc3\xa4hk\xc3\xb6\xc3\xa4 myyt\xc3\xa4v\xc3\xa4ksi asti. Maailmansodan aikana p\xc3\xa4\xc3\xa4tuotteeksi muodostui sanomalehtipaperi, jolle oli Ven\xc3\xa4j\xc3\xa4ll\xc3\xa4 l\xc3\xa4hes rajaton kysynt\xc3\xa4, mutta yhti\xc3\xb6n tulos pysyi huonona. Vuonna 1918 Suomen Gummitehdas Oy valtasi Nokian enemmist\xc3\xb6n ostamalla Fogelholmin osakkeet. Fogelholm toimi t\xc3\xa4m\xc3\xa4n j\xc3\xa4lkeen kaksi vuotta Kaupunkien ja maalaiskuntien keskuslainarahaston toimitusjohtajana ja sen j\xc3\xa4lkeen erin\xc3\xa4isten yhtymien ja teollisuuden ty\xc3\xb6nantajaorganisaatioiden hallituksissa. Sis\xc3\xa4llissodan aikana Fogelholm toimi Nokian suojeluskunnan p\xc3\xa4\xc3\xa4llikk\xc3\xb6n\xc3\xa4.'